รัฐมือเติบทำเงินฝืด
รัฐบาลมือเติบหาได้ไม่พอใช้ ทำเงินคงคลังลดฮวบเหลือ 2.97 แสนล้านบาท
23 พ.ย. 2555

รัฐบาลมือเติบหาได้ไม่พอใช้ ทำเงินคงคลังลดฮวบเหลือ 2.97 แสนล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดเดือน ต.ค. 2555 ว่า รัฐบาลมีรายได้นำส่งคลังทั้งสิ้น 1.5 แสนล้านบาท สูงกว่าเดือนเดียวกันปีที่แล้ว 2.63 หมื่นล้านบาท หรือ 21.3% ซึ่งมีปัจจัยหลักมาจากการจัดเก็บภาษีมูลค่าเพิ่มและภาษีสรรพสามิตรถยนต์ ได้สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่อง
ขณะที่การเบิกจ่ายเงินงบประมาณมีจำนวนทั้งสิ้น 3.12 แสนล้านบาท สูงกว่าเดือนเดียวกันปีที่แล้ว 1.45 แสนล้านบาท หรือ 87% ซึ่งเป็นผลจากการที่พระราชบัญญัติงบประมาณรายจ่ายของปีงบประมาณก่อนมีผลบังคับใช้ล่าช้า ประกอบกับรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ 
ทั้งนี้ การเบิกจ่ายมากกว่ารายได้ ทำให้ดุลเงินงบประมาณขาดดุล 1.62 แสนล้านบาท เมื่อรวมกับดุลเงินนอกงบประมาณที่ขาดดุล 1 แสนล้านบาท ส่งผลให้รัฐบาลขาดดุลเงินสดรวม 2.62 แสนล้านบาท ซึ่งรัฐบาลยังไม่มีการกู้เงินเพื่อชดเชยการขาดดุล โดยใช้เงินคงคลังที่มีอยู่ในระดับสูงไปพลางก่อน ทำให้เงินคงคลัง ณ สิ้นเดือน ต.ค. 2555 มีจำนวน 2.97 แสนล้านบาท 
นายสมชัย กล่าวว่า สถานการณ์ทางเศรษฐกิจในปัจจุบันเริ่มส่งสัญญาณไปในทิศทางที่ดีขึ้นทั้งในและต่างประเทศ ในขณะที่ปีงบประมาณ 2556 รัฐบาลจะยังคงรักษาบทบาทในการกระตุ้นเศรษฐกิจผ่านการจัดทำงบประมาณขาดดุล และการเร่งรัดการเบิกจ่ายงบประมาณ ซึ่งจะเป็นการส่งผลดีต่อเศรษฐกิจในภาพรวมควบคู่ไปกับการรักษาฐานะการคลังของรัฐบาลให้อยู่ในระดับที่เข้มแข็งได้อย่างต่อเนื่อง
แหล่งข่าวจากกระทรวงการคลัง เปิดเผยว่า การแก้ไขปัญหาขาดดุลงบประมาณเพื่อใช้เงินอย่างมีประสิทธิภาพนั้น คลังจะเสนอขออนุมัติแก้ไขข้อบังคับว่าด้วยการปฏิบัติเกี่ยวกับการเงินขององค์การ พ.ศ. 2495 ซึ่งออกโดยพระราชบัญญัติเงินคงคลัง มาตรา 13 เพื่อให้การเรียกเก็บรายได้ครอบคลุมองค์การอื่นๆ เนื่องจากข้อบังคับข้อ 1 ระบุว่า การเก็บเงินส่งเงินรายได้ จะทำได้เฉพาะองค์การค้าหรือส่วน ราชการที่ดำเนินการเกี่ยวกับการค้า หรืออุตสาหกรรม
“ขณะนี้ยังมีเงินกองทุนนอกงบประมาณที่ยังมีสภาพคล่องส่วนเกินเหลืออยู่มากที่ไม่ได้ใช้ประโยชน์ รัฐบาลน่าจะสามารถนำมาใช้ให้เกิดประโยชน์ได้” แหล่งข่าวเปิดเผย